ಜೈ ಜವಾನ್, ಜೈ ಕಿಸಾನ್ ಎಂದಿದ್ದ ಶಾಸ್ತ್ರಿ ಜೀ ಲಾಲ್ ಬಹದ್ದೂರ್ ಶಾಸ್ತ್ರಿ ಯವರು ನಮ್ಮ ದೇಶದ ಎರಡನೇ ಪ್ರಧಾನಿಗಳಾಗಿದ್ದವರು. ಸರಳ, ಸೌಮ್ಯ ಹಾಗು ಅದಮ್ಯ ಇಚ್ಛಾಶಕ್ತಿ ಇದ್ದಂತಹ ವ್ಯಕ್ತಿತ್ವ ಶಾಸ್ತ್ರಿ ಯವರದು.ಶಾಸ್ತ್ರೀ ಜೀ ಅವರಿಗೆ ಭಾರತದ ಭವಿಷ್ಯದ ಬಗ್ಗೆ, ಭಾರತ ಸ್ವಾವಲಂಬಿ ಯಾಗುವುದರ ಬಗ್ಗೆ ಕನಸು ಕಂಡು, ಅದನ್ನು ನನಸು ಮಾಡಲು ಕೆಲಸ ಮಾಡಿದ ವ್ಯಕ್ತಿ ಶಾಸ್ತ್ರಿಯವರು. ಶಾಸ್ತ್ರಿಯವರ ಈ ಹೇಳಿಕೆಯೇ ಅವರ ದೃಷ್ಟಿಗೆ ನಿದರ್ಶನ. ಶಾಸ್ತ್ರಿಯವರು ಅಕ್ಟೋಬರ್ ೨ ೧೯೦೨, ಮುಘಲ್ಸರಯಿ ಯಲ್ಲಿ ಜನಿಸಿದರು. ಅದು ಈಗಿನ ಉತ್ತರ ಪ್ರದೇಶದಲ್ಲಿದೆ. ಮಹಾತ್ಮ ಗಾಂಧಿ ಯವರಿಂದ ಬಹಳ ಪ್ರಭಾವಿತರಾಗಿದ್ದ ಶಾಸ್ತ್ರೀ ಜೀ ಅವರ ಹುಟು ಹಬ್ಬದ ದಿನವನ್ನು ತನ್ನ ನೆಚ್ಚಿನ ನಾಯಕನೊಂದಿಗೆ ಹಂಚಿಕೊಂಡಿದ್ದಾರೆ. ನೆಹರು ಕಾಲವಾದ ನಂತರ, ಶಾಸ್ತ್ರಿಯವರು ದೇಶದ ಪ್ರಧಾನಿಯಾದರು. ೧೯೬೫ ರ ಇಂಡಿಯಾ ಪಾಕಿಸ್ತಾನದ ಯುದ್ಧದ ಸಂದರ್ಭದಲ್ಲೂ ದೇಶವನ್ನು ಯಶಸ್ವಿಯಾಗಿ ಮುನ್ನಡೆಸಿದರು. ಜನವರಿ ೧೧ ೧೯೬೬ ರಲ್ಲಿ ಪಾಕಿಸ್ತಾನದ ಜೊತೆ ಉಜ್ಬೇಕಿಸ್ತಾನದಲ್ಲಿ ತಾಷ್ಕೆಂಟ್ ಒಪ್ಪಂದಕ್ಕೆ ಸಹಿ ಮಾಡಿದ ರಾತ್ರಿ ಶಾಸ್ತ್ರಿಯವರು ಅಲ್ಲೇ ಹೃದಯಾಘಾತ ದಿಂದ ಮೃತರಾದರು. ಅವರ ಸಾವಿನ ಸುತ್ತ, ಹಲವಾರು ವಿವಾದಗಳು ಕೂಡ ಇವೆ. ಶಾಸ್ತ್ರಿಯವರ ಮೃತ ದೇಹವನ್ನು ಯಾಕೆ ಪೋಸ್ಟ್ ಮೊರ್ಟೆಮ್ ಮಾಡಲಿಲ್ಲ ಎಂಬುದು ಇವತ್ತಿಗೂ ಬಗೆಹರಿಯದ ಪ್ರಶ್ನೆ. ಲಾಲ್ ಬಹದ್ದೂರ್ ಶಾಸ್ತ್ರಿ ಯವರ ಮೂಲ ಹೆಸರು ಲಾಲ್ ಬಹದ್ದೂರ್ ಶ್ರೀವಾಸ್ತವ. ೧೯೨೫ ರಲ್ಲಿ ಕಾಶಿ ವಿದ್ಯಾಪೀಠ ದಲ್ಲಿ ಡಿಗ್ರಿ ಮುಗಿಸಿದ ಮೇಲೆ ಲಾಲ್ ಬಹದ್ದೂರ್ ಶ್ರೀವಾಸ್ತವ ಶಾಸ್ತ್ರಿಯಾದರು. ೧೯೪೭ ರಲ್ಲಿ ಭಾರತ ಸ್ವಾತಂತ್ರ್ಯದ ನಂತರ ಶಾಸ್ತ್ರಿಯವರು ಪೋಲಿಸ್ ಮತ್ತು ಸಾರಿಗೆ ಸಚಿವರಾಗಿದ್ದರು. ಅವರ ಆಡಳಿತಾವದಿಯಲ್ಲೇ ಮೊದಲ ಮಹಿಳಾ ಬಸ್ ಕಂಡಕ್ಟರ್ ಮತ್ತು ಡ್ರೈವರ್ ನೇಮಕವಾಗಿದ್ದು. ದೊಂಬಿ, ಗಲಾಟೆಗಳ ಸಂದರ್ಭದಲ್ಲಿ ಲಾಟಿ ಬದಲು ನೀರಿನ ಜೆಟ್ ಬಳಸಲು ಹೇಳಿದ್ದರು. ಮರಣಾನಂತರ ಭಾರತ ರತ್ನ ಬಂದ ಮೊದಲ ಭಾರತೀಯ ಲಾಲ್ ಬಹದ್ದೂರ್ ಶಾಸ್ತ್ರಿಯವರು. ಅವರು ದೇಶದ ಪ್ರಧಾನಿಯಾದಾಗ, ಫಿಯಟ್ ಕಾರೊಂದನ್ನು ಖರೀದಿ ಮಾಡಲು ರೂ. ೧೨೦೦೦ ಬೇಕಾಗಿತ್ತು. ಆದರೆ ಶಾಸ್ತ್ರಿಯವರ ಅಕೌಂಟ್ ನಲ್ಲಿ ಇದ್ದಿದ್ದು ಕೇವಲ ರೂ. ೭೦೦೦. ದೇಶದ ಪ್ರಧಾನಿ ರೂ. ೫೦೦೦ ವನ್ನು ಬ್ಯಾಂಕ್ನಿಂದ ಲೋನ್ ತೆಗೆದುಕೊಂಡಿದ್ದರು. ಈ ಕಾಲದಲ್ಲಿ ಇದು ಸಿನಿಮಾದಲ್ಲಿ ಮಾತ್ರ ನಡೆಯಬಹುದಾದ ಘಟನೆ. ಶಾಸ್ತ್ರಿ ಯವರು ಜೈಲಿನಲ್ಲಿದ್ದಾಗ, ಅವರ ಹೆಂಡತಿಗೆ ೫೦ ರುಪಾಯಿ ಪೆನ್ಷನ್ ಬರುತಿತ್ತು. ಅದರಲ್ಲೂ ತಮ್ಮ ಹೆಂಡತಿ ೧೦ ರುಪಾಯಿ ಉಳಿಸುತ್ತಿದ್ದಾರೆ ಎಂದು ತಿಳಿದ ಶಾಸ್ತ್ರಿಯವರು ಆ ೧೦ ರೂಪಾಯಿಯನ್ನು ಕಟ್ ಮಾಡಿ, ಯಾರಾದರು ಅಗತ್ಯ ಇರುವವರಿಗೆ ನೀಡುವಂತೆ ಕೇಳಿಕೊಂಡಿದ್ದರು. ತಮ್ಮ ಮಗನಿಗೆ ಸುಖಾಸುಮ್ಮನೆ ಕೆಲಸದಲ್ಲಿ ಬಡ್ತಿ ಸಿಕ್ಕಿದಾಗ ಅದರಿಂದ ಶಾಸ್ತ್ರಿಯವರಿಗೆ ಇರುಸು ಮುರುಸಾಗಿ ಬಡ್ತಿಯನ್ನು ಹಿಂತೆಗೆದುಕೊಂಡಿದ್ದರು. ಇಂತಹ ಶಾಸ್ತ್ರಿಯವರು ಪ್ರಧಾನಿಯಾಗಿ ನಮ್ಮ ದೇಶವನ್ನು ಆಳಿದ್ದು ಕೇವಲ ೨ ವರ್ಷವಾದರೂ. ಅವರ ಆಡಳಿತ ದಕ್ಷವಾಗಿತ್ತು, ನಿಷ್ಪಕ್ಷವಾಗಿತ್ತು. ಇದನ್ನೂ ಓದಿ: ಇಂದು ಮಹಾತ್ಮ ಗಾಂಧಿ ಎಂದೇ ಪ್ರಸಿದ್ದವಾಗಿರುವ ಮೋಹನ್ದಾಸ್ ಕರಮ್ ಚಂದ್ ಗಾಂಧಿ ಯವರ 151ನೇ ಜಯಂತಿ